## Pravilnik o registraciji vozila Ministarstva unutarnjih poslova Republike Hrvatske

### NN 34/1991 (16.7.1991.), Pravilnik o registraciji vozila Ministarstva unutarnjih poslova Republike Hrvatske

# MINISTARSTVO UNUTARNJIH POSLOVA

Na temelju članka 133. stavka 4. Zakona o sigurnosti prometa na cestama
- pročišćeni tekst ("Narodne novine", br. 20/91) i člana 91.
Zakona o upravi ("Narodne novine", br. 16/78, 50/78, 29/85, 48/85,
41/90 i 47/90) ministar unutarnjih poslova donosi

## PRAVILNIK

### o registraciji vozila Ministarstva unutarnjih poslova Republike Hrvatske

I. OPĆE ODREDBE

Članak 1.

Ovim se pravilnikom propisuju uvjeti i način registriranja, obilježja
i posebna oprema vozila na motorni pogon i priključnih vozila Ministarstva
unutarnjih poslova Republike Hrvatske (u daljem tekstu: Ministarstvo).

Članak 2.

Vozila na motorni pogon i priključna vozila Ministarstva u smislu ovog
pravilnika jesu:

- vozila s posebnim policijskim obilježjima (u daljem tekstu: policijska
vozila),

- vozila s djelomičnim policijskim obilježjima i

- vozila bez vanjskih policijskih obilježja.

Članak 3.

Policijska su obilježja u smislu ovog pravilnika:

- kombinacija plave boje broj 5013 i bijele boje broj 9010 prema RAL-ovom
katalogu boja za registraciju vozila,

- pločica s natpisom "POLICIJA",

- policijske registarske pločice i

- crtež (amblem) ili naljepnica policijske značke (u daljem tekstu:
policijska značka).

Pločica s natpisom "POLIClJA", registarske pločice i policijska
značka moraju biti izrađeni tako da reflektiraju svjetlost.

II. OPREMA VOZILA, UVJETI I NAČIN REGISTRACIJE

Članak 4.

Vozila na motorni pogon, osim motocikla i bicikla s motorom, pored opreme
utvrđene propisima o sigurnosti prometa na cestama, moraju imati "S"
aparat za gašenje požara na vozilu i masku za davanje umjetnog disanja.

Članak 5.

Policijska vozila na motorni pogon obojena su plavom i bijelom bojom
ili samo bijelom odnosno plavom bojom i uz opremu iz članka 4. ovog pravilnika
moraju imati:

1. policijsku značku na obje bočne strane vozila, ako je moguće na prednjim
bočnim vratima, visine 30 cm (osim za motocikle) i na prednjoj strani vozila
odnosno na poklopcu motora, visine 50 cm,

2. ugrađeno jedno ili dva rotirajuća svjetla plave boje na najvišem
dijelu vozila,

3. ugrađen uređaj za davanje zvučnih signala u nizu tonova rezličitih
visina,

4. ugrađen radio-uređaj za radio-komuniciranje na policijskim kanalima,

5. policijske registarske pločice na prednjoj i stražnjoj strani vozila
(osim motocikala i bicikala s motorom).

U obavljanju poslova zaštite osobne sigurnosti osoba i vozila pod pratnjom,
umjesto svjetla iz točke 2. stavka 1. ovog članka, vozila mogu imati dva
rotirajuća ili trepćuća svjetla od kojih je jedno crvene a drugo plave
boje.

U obavljanju poslova kontrole cestovnog prometa ili očevida kod prometnih
nezgoda ili drugih kaznenih djela, vozila uz opremu iz stavka 1. ovog članka,
moraju imati uređaj za prisilno zaustavljanje vozila s odgovarajućim prometnim
znacima, komplet prometnih znakova za osiguranje mjesta događaja, dva reflektirajuća
prsluka bijele boje i kolut od 50 metara samoljepljive bijele papirnate
trake širine 10 cm s natpisom "POLICIJA" plave boje na svakom
metru duljine.

Članak 6.

Osnovna je boja osobnih policijskih automobila plava, a bijele su boje
prednja i stražnja strana, odnosno poklopci motora i prtljažnika te bočna
vrata

Policijski su motocikli i bicikli s motorom bijele boje. Ostala su policijska
vozila plave boje (autobusi i teretna vozila, terenska vozila i transporteri,
pokretne radionice i centri veze, priključna vozila i slično).

Članak 7.

Policijski bicikli s motorom nemaju uređaje i opremu iz članka 5. ovog
pravilnika, osim onih utvrđenih propisima o sigurnosti prometa na cestama
i policijske registarske pločice iz točke 5. stavka 1. članka 5. ovog pravilnika,
na zadnjoj strani vozila.

Policijski motocikli umjesto rotirajućih imaju dva trepćuća reflektorska
svjetla plave boje na prednjoj i dva manja na stražnjoj strani motocikla
te policijsku značku visine 16 cm s obje strane spremnika za gorivo ili
s obje strane prednjeg dijela štitnika ako je ugrađen. Na zadnjoj strani
imaju jednu registarsku pločicu iz točke 5. stavka 1. članka 5. ovog pravilnika.

Priključna policijska vozila nemaju policijsku značku, a na zadnjoj
strani imaju jednu registarsku pločicu iz točke 5. stavka 1. članka 5.
ovog pravilnika.

Članak 8.

Vozila s djelomičnim policijskim obilježjima imaju na prednjoj strani
pločicu s natpisom "POLICIJA" a na zadnjoj strani vozila registarsku
pločicu.

Vozila iz stavka 1. ovog članka mogu imati i posebne mobilne uređaje
za davanje svjetlosnih i zvučnih znakova iz točke 2. i 3. stavka 1. članka
5. ovog pravilnika.

Članak 9.

Ministarstvo unutarnjih poslova posebnim će aktom utvrditi pobliže uvjete
i način registracije te korištenja vozila Ministarstva, brojčane oznake
i sistem označavanja na policijskim registarskim pločicama i način vođenja
evidencije.

Članak 10.

Registrirati se mogu kao policijska vozila samo ona vozila što se koriste
za neposredno obavljanje unutarnjih poslova glede kontrole i reguliranja
cestovnog prometa, održavanja javnog reda i mira, patrolne djelatnosti
radi zaštite života i imovine građana te suzbijanja i sprečavanja kaznenih
i drugih kažnjivih djela, za obavljanje očevida kod prometnih nezgoda i
drugih kaznenih djela, za osiguranje i pratnju štićenih vozila i osoba,
sportskih i drugih priredbi na cestama kao i za izvršavanje posebnih zadataka
za čije je izvršenje neophodno potrebito vanjsko policijsko obilježje i
pravo prednosti prolaza u prometu na cestama.

Članak 11.

Registracija policijskih i vozila s djelomičnim policijskim obilježjem
obavlja se u sjedištu Ministarstva.

Članak12.

Vozila Ministarstva registriraju se prema ovom pravilniku i Pravilniku
o registraciji vozila.

III. POLICIJSKE REGISTARSKE PLOČICE I ZNAČKA

Članak 13.

Policijske registarske pločice i pločice s natpisom "POLICIJA",
oblik i dimenzije brojki i slova na njima, istih su dimenzija, boje i oblika
kao i registarske pločice propisane Pravilnikom o registraciji vozila s
tim što su slova i brojevi plave boje.

Na registarskim pločicama napisana je s lijeve odnosno s gornje strane
registarska oznaka koja se sastoji od tri znamenke, a s desne odnosno donje
strane pločice registarski broj vozila koji se sastoji također od tri znamenke.
Između je hrvatski grb istih dimenzija, boje i oblika kao i na građanskim
registarskim pločicama.

Registarska oznaka označava organizacijsku jedinicu ministarstva, a
registarski broj je broj pod kojim se vozilo vodi u evidenciji. Registarski
je broj na policijskim vozilima ispisan i na krovu kabine vozila.

Članak 14.

Policijska značka istovjetna je oblikom, sadržajem i bojom znački ušivenoj
na rukavu policijske uniforme, s tim da je proporcionalno uvećana prema
utvrđenim dimenzijama iz točke 1. stavka 1. članka 5. i stavka 2. članka
7. ovog pravilnika.

IV. EVIDENCIJA

Članak 15.

Evidencija o registriranim vozilima Ministarstva vodi se u sjedištu
Ministarstva.

V. PRIJELAZNE I ZAVRŠNE ODREDBE

Članak 16.

S danom stupanja na snagu ovog pravilnika prestaje važiti Pravilnik
o registraciji vozila organa unutrašnjih poslova ("Narodne novine",
broj 23/77).

Članak 17.

Ovaj pravilnik stupa na snagu osmoga dana od dana objave u "Narodnim
novinama".

Broj: 511-01-53-15517-2/91.

Zagreb, 1. srpnja 1991.

Ministar unutarnjih poslova Republike Hrvatske

**Josip Boljkovac, v. r.**

Pravilnik, NN 34/1991-965
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)